KOMMISSIONENS FORORDNING (EF) Nr. 1611/98 af 24. juli 1998 om tilladelse til at forarbejde spisedruer, der tilbagekøbes fra markedet i produktionsåret 1998/99, til alkohol

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager (1), ændret ved Kommissionens forordning (EF) nr. 2520/97 (2), særlig artikel 23, 30 og 57, og

ud fra følgende betragtninger:

Ifølge Rådets forordning (EØF) nr. 822/87 af 16. marts 1987 om den fælles markedsordning for vin (3), som ændret ved forordning (EF) nr. 2087/97 (4), er det fra den 1. august 1997 forbudt at fremstille vin af druer, der er klassificeret som spisedruer; afskaffelsen af denne mulighed for alternativ anvendelse af spisedruer har medført betydelige vanskeligheder på markedet for frisk frugt i visse områder af Fællesskabet, hvor store mængder spisedruer blev anvendt til vinfremstilling og siden destilleret; disse vanskeligheder vil kunne medføre en kraftig stigning i tilbagekøbte mængder, som producentorganisationerne ikke har mulighed for at afsætte; i de områder, hvor nævnte vanskeligheder for friske produkter gør sig gældende, bør der derfor iværksættes en overgangsforanstaltning som led i den fælles markedsordning;

i en overgangsperiode bør medlemsstaterne kunne destillere spisedruer, der er tilbagekøbt fra markedet; destillationen skal foretages af godkendte destillerier, der frembyder de nødvendige garantier med hensyn til teknisk materiel og kontrol; der bør træffes foranstaltninger for de tilfælde, hvor de godkendte destillerier ikke kan behandle druerne umiddelbart;

der bør fastsættes effektive kontrolforanstaltninger for at undgå, at disse tilbagekøbte druer anvendes til vinfremstilling eller som gæret produkt i vinsektoren; foranstaltningerne omfatter krav om, at transport af disse tilbagekøbte druer begrænses, og at druerne tilsættes et røbestof, så at de kan identificeres, og det derved forhindres, at de anvendes i vinsektoren; det bør også fastsættes, at alkohol, der er fremstillet ved destillation af disse druer, skal denatureres, og denne alkohol må ikke kunne afsættes i landbrugssektoren eller til fremstilling af spiritus;

medlemsstaterne skal give alle interesserede erhvervsdrivende lige adgang ved passende procedurer såsom licitation og offentlig auktion; de skal også forhindre enhver fordrejning af markedet for vin og alkohol; de skal endelig føre kontrol med alkoholens fremstillingsproces;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

For produktionsåret 1998/99 kan spisedruer, der tilbagekøbes fra markedet efter artikel 23, stk. 1, i forordning (EF) nr. 2200/96 forarbejdes til alkohol på over 80 % vol, der er fremstillet ved destillation af produktet på betingelserne i nærværende forordning.

Artikel 2

Spisedruer, der er tilbagekøbt fra markedet og beregnet til forarbejdning til alkohol, skal destilleres inden udgangen af produktionsåret 1998/99.

Artikel 3

1. De i artikel 1 omhandlede spisedruer leveres til godkendte destillerier. Kan de godkendte destillerier ikke behandle druerne umiddelbart, kan den pågældende medlemsstat tillade indledende behandling af disse druer på godkendte passende anlæg under officiel kontrol. Den træffer så alle nødvendige foranstaltninger for at sikre, at de destillerbare produkter, der er opnået ved den pågældende behandling, leveres til godkendte destillerier på betingelserne i nærværende forordning.

2. Medlemsstaterne meddeler Kommissionen listen over de godkendte destillerier og passende anlæg.

3. De godkendte destillerier destillerer spisedruerne og de destillerbare produkter, der er modtaget efter stk. 1, til alkohol i overensstemmelse med artikel 5 og under officiel kontrol.

Artikel 4

1. Spisedruer, der er tilbagekøbt fra markedet og beregnet til destillation, må kun afsættes til et godkendt destilleri eller et godkendt passende anlæg.

2. Spisedruer, der er tilbagekøbt fra markedet, tilsættes på tilbagekøbsstederne et røbestof, der er tilladt i de nationale bestemmelser, for at de kan identificeres på ethvert tidspunkt for herved at forhindre, at de anvendes i vinsektoren.

Artikel 5

1. Den alkohol, der fremstilles ved destillation af spisedruerne, denatureres, så snart den er fremstillet, med de denatureringsmidler, der er fastsat med henblik herpå i forordning (EF) nr. 3199/93 (5).

2. Alkohol, der er fremstillet ved denne destillation, må ikke anvendes til levnedsmiddelbrug eller til spiritus.

Artikel 6

Alkohol, der er fremstillet af spisedruer, der er tilbagekøbt fra markedet, er udelukket fra enhver EF-finansiering.

Artikel 7

1. Medlemsstaterne træffer alle de nødvendige foranstaltninger for at:

- sikre de erhvervsdrivende lige adgang til foranstaltningen i nærværende forordning. Med henblik herpå kan de anvende licitation eller offentlig auktion.

- undgå fordrejninger på vin- og alkoholmarkedet.

2. Medlemsstaterne træffer de nødvendige foranstaltninger for at kontrollere processen for fremstilling af alkohol fra spisedruer, der er tilbagekøbt fra markedet.

Artikel 8

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 24. juli 1998.

På Kommissionens vegne

Franz FISCHLER

Medlem af Kommissionen

(1) EFT L 297 af 21. 11. 1996, s. 1.

(2) EFT L 346 af 17. 12. 1997, s. 41.

(3) EFT L 84 af 27. 3. 1987, s. 1.

(4) EFT L 292 af 25. 10. 1997, s. 1.

(5) EFT L 288 af 23. 11. 1993, s. 12.